लखनऊ. इस्लाम धर्म के पैगंबर मोहम्मद साहब का जन्मदिवस धूमधाम से मनाया गया। बारावफात के दिन जुलूसे मदेह सहाबा पूरे जोर-शोर के साथ झंडेवाला पार्क अमीनाबाद से निकला। इस दौरान बड़े-बच्चे हाथों में झंडे और चांद-तारा लिए हुए थे। जुलूस में सुन्नी समुदाय के हजारों लोगों ने हिस्सा लिया। वहीं, सबसे आगे मौलाना खालिद रशीद फरंगी महली शामिल हुए। साथ ही शहर की तमाम अंजुमनें और मुस्लिम तंजीमें भी जुलूस में शामिल हुईं।
200 अंजुमनों ने जुलूस में लिया हिस्सा
बता दें कि जुलूस से पहले पार्क में मौलाना खालिद रशीद फरंगी महली और अन्य मौलानाओं ने जलसे को खिताब किया। इसके बाद जगह-जगह जुलूस निकालकर जश्ने रसूल की मुबारकबाद दी गई। गुरुवार को अमीनाबाद स्थित झंडेवाला पार्क से बारावफात का जुलूस मौलवीगंज, रकाबगंज, नक्खास तिराहा, बिल्लौचपुरा, हैदरगंज होते हुए ऐशबाग ईदगाह पहुंचकर खत्म हुआ। इसके बाद ऐशबाग ईदगाह में जलसा सीरते नबी और सीरते सहाबा हुआ। यहां इमाम ईदगाह मौलाना खालिद रशीद फरंगी महली और मौलाना अब्दुल अलीम फारुकी सहित कई वरिष्ठ मौलानाओं ने खिताब किया। जुलूस में लगभग 200 अंजुमनों ने हिस्सा लिया। इस दौरान पीएसी, आरएएफ, स्टेट सिविल पुलिस और होमगार्ड आदि सुरक्षाबल के लोग शामिल थे। ड्रोन कैमरे के अलावा कई लोग जुलूस की रिकॉडिंग भी कर रहे थे।
फूलों की बारिश से हुआ स्वागत
इस मौके पर सबीलों पर पानी, शर्बत, चाय के स्टॉल लगाए गए थे। रास्ते भर अंजुमनें अपना कलमा पढ़ रही थीं। लोग अपनी-अपनी अंजुमनों के शानदार और खूबसूरत झंडे लिए हुए थे। इसमें खुदा और उसके रसूल सल्ल, खुलाफा-ए-राशिदीन के नाम लिखे हुए थे। जहां-जहां से जुलूस निकल रहा था, वहां तमाम महिलाएं घरों से ही दुआ मांग रही थीं। ईदगाह में जुलूस का शानदार स्वागत ईदगाह कमेटी और इस्लामिक सेंटर ऑफ इंडिया के लोगों ने फूलों की बारिश से किया।
आगे की स्लाइड्स में देखिए, फोटोज...
hin_Deva hin_Deva hin_Deva hin_Deva hin_Deva hin_Deva